Na temelju stavka 19. članka 29. i stavka 10. članka 120. Pravilnika o proračunskom računovodstvu i računskom planu („Narodne novine“ broj 158/23 i 154/24) i članka 43. Statuta Općine Matulji („Službene novine Primorsko-goranske županije“ broj 26/09, 38/09, 8/13, 17/14, 29/14, 4/15 - pročišćeni tekst, 39/15, 7/18, 6/21, 23/21 i 36/23) Općinski načelnik donosi

**ODLUKU**

**o razvrstavanju dugotrajne nefinancijske imovine u proizvedenu dugotrajnu nefinancijsku imovinu ili sitni inventar te**

**o jednokratnom ispravku vrijednosti proizvedene dugotrajne nefinancijske imovine**

Članak 1.

Ovom odlukom utvrđuju se kriteriji prema kojima se razvrstava proizvedena dugotrajna nefinancijska imovina i sitni inventar te način ispravka vrijednosti dugotrajne nefinancijske imovine i sitnog inventara.

Članak 2.

Dugotrajna nefinancijska imovina je imovina čiji je vijek upotrebe duži od jedne godine i koja duže od jedne godine zadržava isti pojavni oblik.

Sitni inventar čine predmeti proizvedene nefinancijske imovine male vrijednosti koji se ne utroše jednokratnom upotrebom u procesu poslovanja.

Članak 3.

Imovina čiji je vijek trajanja duži od godine dana i čiji je pojedinačni trošak nabave 500,00 eura i veći razvrstava se u dugotrajnu nefinancijsku imovinu te se vrijednost imovine ispravlja po prosječnim godišnjim stopama linearnom metodom.

Članak 4.

Imovina čiji je vijek trajanja duži od godine dana i čiji je pojedinačni trošak nabave niži od 500,00 eura razvrstava se u sitni inventar te se vrijednost imovine otpisuje jednokratno stavljanjem u upotrebu.

Članak 5.

Iznimno od članka 3. i 4. ove Odluke, imovina iz odjeljka 0221 Uredska oprema i namještaj, odjeljka 0223 Oprema za održavanje i zaštitu te odjeljka 0227 Uređaji, strojevi i oprema za ostale namjene se bez obzira na pojedinačni trošak nabave razvrstava u dugotrajnu nefinancijsku imovinu te se vrijednost imovine ispravlja po prosječnim godišnjim stopama linearnom metodom.

Članak 6.

Predmeti iste vrste dugotrajne nefinancijske imovine razvrstavaju se u istu skupinu računa.

Članak 7.

Stupanjem na snagu ove Odluke prestaje važiti Odluka o razvrstavanju dugotrajne nefinancijske imovine u proizvedenu dugotrajnu nefinancijsku imovinu ili sitni inventar te o jednokratnom ispravku vrijednosti proizvedene dugotrajne nefinancijske imovine (KLASA: 401-01/20-01/0029, URBROJ: 2156-04-02/1-20-0001, od 26.06.2020. godine).

Članka 8.

Ova Odluka stupa na snagu danom donošenja, a objavit će se na službenoj mrežnoj stranici Općine Matulji.

KLASA: 406-02/25-01/1

URBROJ: 2170-27-02/1-25-1

Matulji, 07. siječnja 2025.

OPĆINSKI NAČELNIK

Vedran Kinkela, v.r.